ཆོས་ལུགས་འདྲ་མིན་གྱི་ཚོགས་འདུ་དེའི་ཐོག་འབྲི་གུང་༧སྐྱབས་མགོན་མཆོག་གིས།ཆོས་ལུགས་འདྲ་མིན་གྱི་བླ་ཆེན་རྣམས་འབར་མའི་རྒྱལ་ས་ཡཱང་ཀོང་དུ་ཚོགས་འཛོམས་རྗེས་དེ་རིང་སླར་འདིར་ཞལ་འཛོམས་བྱུང་བར་ཐུགས་ཧ་ཅང་དགྱེས་པོ་བྱུང་བའི་འཚམས་འདྲི་དང་སྦྲགས།བོད་བརྒྱུད་ནང་བསྟན་ལ་མཚོན་ན་ས་དགེ་བཀའ་རྙིང་བཅས་ཆོས་བརྒྱུད་ཆེན་པོ་བཞི་ཡོད་པ་དང་།ཆོས་བརྒྱུད་ཁག་གི་ལྟ་གྲུབ་དག་ལོགས་སུ་སོ་སོར་ཡོད་པས་ཚང་མ་གཅིག་གྱུར་བཟོ་དགོས་དོན་ཡང་མེད།༧སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་གི་དབུ་འཁྲིད་པའི་བོད་བརྒྱུད་ནང་བསྟན་གྱི་ཆོས་བརྒྱུད་ཁག་ཞི་བདེ་འཆམ་མཐུན་ངང་གནས་ཡོད་པ་དང་།འཛམ་གླིང་ཞི་བདེ་ཡོང་བའི་རྩ་བ་ནི་ཆོས་ལུགས་མཐུན་སྒྲིལ་ཆགས་ཡོད་སྟབས།དེ་རིང་ཚོགས་ཆེན་ཐོག་ཆེད་དུ་ཕེབས་པའི་ཆོས་ལུགས་ཁག་གི་བླ་ཆེན་རྣམ་པས་དབུ་འཁྲིད་དེ་ཆོས་ལུགས་འཆམ་མཐུན་ཡོང་བར་ཐུགས་འཁུར་ཆེ་བཞེས་དགོས་པ་ཧ་ཅང་གལ་ཆེན་པོ་ཆགས་ཡོད་པ་དང་།དེ་བཞིན་དེང་གི་དུས་སུ་འཛམ་གླིང་ནང་ཞི་བདེར་ཉེན་ཚབས་དང་།རང་བྱུང་ཁོར་ཡུག་གི་གནོད་སྐྱོན་ཉེན་ཚབས་ཅན་ཏུ་འགྱུར་བཞིན་ཡོད་པ་མ་ཟད།རྒྱ་གར་རྒྱལ་ཁབ་འདི་ལོ་རྒྱུས་ཐོག་ཞི་བདེའི་རྒྱལ་ཁབ་ཅིག་ཡིན་པས།རྒྱ་གར་ནང་ཡོད་པའི་ཆོས་ལུགས་ཁག་གི་བླ་ཆེན་རྣམ་པས་མཐུན་སྒྲིལ་མཉམ་ལས་ཀྱིས་འཛམ་གླིང་ཞི་བདེ་སྲུང་སྐྱོབ་དང་།ཁོར་ཡུག་སྲུང་སྐྱོབ་ཐད་ལ་ཁ་ཙམ་མ་ཡིན་པར་ལག་ལེན་བྱེད་རྒྱུའི་དུས་ལ་སླེབས་ཡོད་པའི་སྐོར་གསུངས་འདུག